OpenLLM-France/wikimedia huggingface dataset:
# Saku Koivu

Saku Koivu (Turku, Finlàndia 1974) és un jugador d'hoquei sobre gel finlandès professional, guanyador de quatre medalles olímpiques.

## Biografia

Va néixer el 23 de novembre de 1974 a la ciutat de Turku, població situada a la província de Finlàndia Occidental. És germà del també jugador d'hoquei i medallista olímpic Mikko Koivu.

## Carrera esportiva

Inicià la seva carrera al seu país però ben aviat es traslladà al Canadà per jugar en els Montreal Canadiens, i posteriorment als Estats Units per jugar en els Anaheim Ducks, club en el qual milita.
Amb 19 anys va participar en els Jocs Olímpics d'Hivern de 1994 realitzats a Lillehammer (Noruega), on aconseguí guanyar la medalla de bronze, metall que repetí en els Jocs Olímpics d'Hivern de 1998 realitzats a Nagano (Japó). No participà en els Jocs Olímpics d'Hivern de 2002 realitzats a Salt Lake City (Estats Units) i en els Jocs Olímpics d'Hivern de 2006 realitzats a Torí (Itàlia) aconseguí guanyar la medalla de plata, perdent la final olímpica davant de Suècia. En els Jocs Olímpics d'Hivern de 2010 realitzats a Vancouver (Canadà) aconseguí una nova medalla de bronze.
Al llarg de la seva carrera ha guanyat quatre medalles en el Campionat del Món d'hoquei gel masculí, destacant una medalla d'or aconseguida el 1995.
# Maurice Allais

Maurice Allais (París, 31 de maig de 1911 - Saint-Cloud, 9 d'octubre de 2010) va ser un economista, físic i professor universitari francès guardonat amb el Premi del Banc de Suècia de Ciències Econòmiques en memòria d'Alfred Nobel l'any 1988.

## Biografia

Va estudiar enginyeria a l'Escola Politècnica de París l'any 1931, i s'hi graduà l'any 1933. Després de realitzar el servei militar i participar en la Segona Guerra Mundial inicià la seva activitat docent a la Universitat de París.

## Recerca econòmica

Les seves àrees principals de recerca foren els equilibris del mercat, desenvolupant matemàticament els treballs sobre l'equilibri i l'eficiència dels mercats determinats per Vilfredo Pareto i Léon Walras; la teoria del capital i els processos intertemporals, que realitzà juntament amb Paul Samuelson i que esdevingué un model multidisciplinari en macroeconomia i teoria monetària.
Maurice Allais també desenvolupà el concepte de "la regla de l'or del creixement òptim", que seria popularitzat pels treballs d'Edmund Phelps, que demostrava que quan els tipus d'interès són iguals a la taxa de creixement demogràfic, el creixement econòmic es maximitza de forma sostenible.
L'any 1978 fou guardonat amb la Medalla d'Or del Centre Nacional de la Recerca Científica (CNRS), i el 1988 amb el Premi del Banc de Suècia de Ciències Econòmiques “pels seus estudis, pioners, sobre l'economia dels mercats i la utilització eficient dels recursos”.

## Recerca científica

Interessat en les anomalies gravitacionals va desenvolupar l'efecte Allais l'any 1954 mitjançant les lectures anòmales dels seus mesuraments mitjançant un pèndol durant dos esdeveniments separats d'un eclipsi de sol.

## Referències

* ↑ El premi Nobel d'economia Maurice Allais mor a l'edat de 99 anys a El Periódico (10 d'octubre de 2010)
* ↑ Pàgina de l'Institut Nobel, Premi Nobel d'Economia 1988 (anglès)

## Enllaços externs

* Lloc web personal de Maurice Allais (francès)
# Tomsk

Tomsk (en rus:Томск) és una ciutat de Rússia capital de l'óblast de Tomsk que compta amb una superfície de 316.900 km²..
És una de les ciutats més antigues de Sibèria, l'any 2004 va celebrar el 400é aniversari de la seva fundació.
Segons el cens de 2021 la població era de 556.478 habitants

## Geografia

Tomsk està dividida en 4 districtes: Kirovsky, Leninsky, Oktyabrsky, i Sovetsky.
S'ubica a uns 20 km al sud-est de la ciutat de Seversk, que és el centre principal de la producció de plutoni i processament i enriquiment d'urani de Rússia.

## Clima

Tomsk té un clima continental. La temperatura mitjana anual és de -1.3 °C. Els hiverns són severs amb un rècord absolut de fred de -56 °C el gener de 1996. Tanmateix la temperatura mitjana de gener oscil·la entre els -21 i els -19. Els dies amb neu de mitjana són 132. Al juliol la temperatura mitjana de les màximes és de 24 °C. El màxim absolut de temperatura va ser el juliol de 1975 amb 35,1 °C. El total de pluja anual és de 435 mm.

## Història

El 1604, Tomsk va ser fundada per un decret del tsar Boris Godunov.
El 1804 va ser escollida com la capital d'una governació que incloïa les ciutats de Novossibirsk, Kemerovo, Krasnoiarsk i l'est del Kazakhstan. Amb aquest nou estatus la ciutat va créixer ràpidament.
El 1830 es va descobrir or a la zona.
El tren Transsiberià no va passar per Tomsk sinó per Novonikolayevka (actualment Novossibirsk), i el desenvolupament de Tomsk es va frenar en favor de Novossibirsk.
Després de la Revolució Russa de 1917 Tomsk va ser un centre de l'exèrcit contrarevolucionari (Russos Blancs).
Durant la Segona Guerra Mundial s'hi van instal·lar fàbriques, com altres zones de la rereguarda, desplaçades de l'oest de la Unió Soviètica davant l'avanç alemany per l'Operació Barbarrossa.

## Personatges cèlebres vinculats a Tomsk

* Zinaida Greceanîi, política moldava.
* Leonid Afanàssiev (1921-1995) compositor musical.
* Mikhaïl Bakunin, pare de l'anarquisme polític, hi visqué.

## Referències

* 1 2 «Tomsk Oblast (Russia): Cities and Settlements in Population». citypopulation.de. [Consulta: 12 gener 2025].
* ↑ Keksel, Olga S. «Development Prospects of the Brand of Tomsk» (en english). Journal of Environmental Management and Tourism (JEMT), VII, 02 (14), 2016, pàg. 306–312. ISSN: 2068-7729.

## Enllaços externs

* Tomsk City Administration Arxivat 2020-11-28 a Wayback Machine.
* Fotoalbum to the 400th anniversary of Tomsk
* The Pictures of Tomsk on Flickr.com
* Tomsk Site Catalog Arxivat 2011-01-11 a Wayback Machine.
* T-sk.ru Tomsk Search Engine
# Creurgops

Creurgops és un gènere d'ocells de la família dels tràupids (Thraupidae).

## Taxonomia

Segons la Classificació del Congrés Ornitològic Internacional (versió 14.2, 2024) aquest gènere està format per dues espècies:
* Creurgops verticalis - tàngara de coroneta canyella.
* Creurgops dentatus - tàngara pissarrosa.

## Referències

* ↑ «Creurgops P.L.Sclater, 1858» (en anglès). GBIF | Global Biodiversity Information Facility. [Consulta: 21 gener 2025].
* ↑ «Creurgops dentatus (tàngara de casquet) - Avibase». [Consulta: 21 gener 2025].
* ↑ «Tanagers and allies – IOC World Bird List». [Consulta: 21 gener 2025].
# Sigfrid Öberg

Sigfrid Öberg (Estocolm, 22 de gener de 1907 - Estocolm, 2 d'abril de 1949) va ser un jugador d'hoquei sobre gel suec que va competir durant les dècades de 1920 i 1930.
El 1928 va prendre part en els Jocs Olímpics de Sankt Moritz, on guanyà la medalla de plata en la competició d'hoquei sobre gel.
A nivell de clubs jugà amb l'Hammarby IF, amb qui guanyà quatre lligues sueques, el 1932, 1933, 1936 i 1937.

## Referències

* 1 2 «Sigfrid Öberg Olympic Results». sports-reference.com. Arxivat de l'original el 17 d’abril 2020. [Consulta: 24 febrer 2018].
* ↑ Sigfrid Öberg. Commitè Olímpic Suec
# Lleó II Dadiani

Lleó II Dadiani fou mtavari de Mingrèlia del 1611 al 1657. Va néixer el maig del 1592 i era fill de Mamuka I Dadiani, al qual va succeir a la seva mort. Va fer cegar el seu germà Iesse.
Cap a començaments del regnat els Abashidze d'Abkhàzia, que depenien de Mingrèlia, es van independitzar i es van sotmetre als otomans. La frontera amb Mingrèlia es va establir al riu Kodori. Lleó Dadiani es va casar amb Thanuria, filla de Setéman Shirvashidze però després van venir guerres entre ambdós i Setéman va haver de pagar tribut.
Lleó II Dadiani va arribar a tenir més poder que el rei d'Imerècia i va sotmetre el principat de Gúria a vassallatge. El 1636 el mthavari va fer presoner al rei d'Imerècia Jordi III que només va ser alliberat després de pagar un fort rescat.
El 1638 va demanar un tractat a Rússia.
Estava casat amb Thanuria, la princesa del casal Shirvashidze d'Abkhàzia i més tard es va casar amb Nestan Darejan Dshiladze exdona de Jordi Dadiani príncep de Salipartiano.
Va morir el 1657. El seu fill gran va morir enverinat jove. Dels altres fills (Alexandre, Mamuka i Gul) cap va arribar al poder. En un cop de palau es va proclamar mthavari successor Liparit III Dadiani germà de Lleó II.

## Referències

* Assiatiani, Nodar; Bendianachvili, Alexandre. Histoire de la Géorgie. París: Harmattan, 1997. ISBN 2-7384-6186-7.

## Enllaços externs

* Dinastia Dadiani Arxivat 2011-08-11 a Wayback Machine..
* Genealogia
# Retrat de dues nenes

Retrat de dues nenes (Portrait de deux fillettes) és un quadre de Pierre-Auguste Renoir dels anys 1890-1892 i dipositat al Museu de l'Orangerie de París. En el decurs dels anys 1890, Renoir pintà nombrosos retrats dobles de nenes o de noies fent alguna tasca juntes: llegint, xerrant, collint flors, tocant el piano... Les dues nenes representades ací apareixen en diverses d'aquestes obres, entre elles la versió de les Noies al piano de la col·lecció Walter-Guillaume.

## Referències

* 1 2 Pierre Georgel, José Francisco Yvars, Jean-Pierre Labiau, 2002. De Renoir a Picasso: obres mestres del Musée de l'Orangerie, París. Barcelona: Fundació "la Caixa". ISBN 8476647808. Pàgs. 76-77.
* ↑ Museu de l'Orangerie Arxivat 2015-12-22 a Wayback Machine. (francès) i (anglès)

## Enllaços externs

* Museoteca (francès) i (anglès)
# Strange Currencies

«Strange Currencies» és el vint-i-novè senzill de la banda estatunidenca R.E.M., el quart extret de l'àlbum Monster, el 3 d'abril de 1995 per Warner Bros. Records.
La cançó va estar apunt de no ser inclosa a l'àlbum degut a les seves similituds rítmiques amb «Everybody Hurts», però la banda va considerar finalment que era prou bona per no ser rebutjada i van modificar-ne lleugerament el ritme.
El videoclip va ser dirigit per Mark Romanek durant el primer aniversari de la mort de l'actor River Phoenix, amic íntim de Michael Stipe, i hi apareix la seva darrera xicota, l'actriu Samantha Mathis. Es va editar un segon videoclip per a remescles que incorporava imatges en directe de Road Movie i la segona temporada de la sèrie de televisió The Bear, publicat el 27 de juny de 2023. També es va editar un videoclip líric pel 25è aniversari de Monster, el 20 de juliol de 2023.

## Llista de cançons

* Totes les versions en directe van ser enregistrades al 40 Watt Club d'Athens el 19 de novembre de 1992.

## Referències

* ↑ «The Band & FX’s The Bear Release Music Video for “Strange Currencies (Remix)”» (en anglès). RemHQ.com, 27-06-2023. [Consulta: 7 gener 2025].
* ↑ «Watch Lyric Video for “Strange Currencies”» (en anglès). RemHQ.com, 20-07-2023. [Consulta: 7 gener 2025].
# Troides magellanus

Troides magellanus és una espècie de lepidòpter papilionoïdeu de la família dels papiliònids (Papilionidae) d'impressionant bellesa i grandària, endèmica de les Filipines.
Aquesta papallona rep el nom de l'explorador Fernando de Magallanes que va ser assassinat a les Filipines el 1521. Troides magellanus mostra una lluentor blava-verdosa quan s'observa des d'un angle oblic.

## Característiques

Troides magellanus i l'encara més rara Troides prattorum es caracteritzen per l'ús d'una iridescència de visió limitada: el color groc de la cara dorsal de les ales davanteres està modificat per una iridescència brillant blava-verdosa que solament es veu quan la papallona s'aprecia des d'un angle estret i oblic. Aquesta iridescència apreciable des d'angles limitats solament es coneixia amb anterioritat en una altra espècie, en el licènid Ancyluris meliboeus. No obstant això, en Ancyluris meliboeus, la iridescència es produeix per escates crestades lamelars i mostra un rang més ampli de colors.

## Referències

* ↑ Böhm, M.; Lo, P. «Magellan Birdwing Troides magellanus» (en anglès). The IUCN Red List of Threatened Species 2018, 2018. [Consulta: 27 març 2022].
* ↑ «Magellan Birdwing Butterfly: Identification, Facts, & Pictures» (en anglès). Butterfly Idenfication, 19-11-2018. [Consulta: 27 març 2022].
# Vic Lundquist

Vic Lundquist (Ontario, 22 de març de 1908 - Winnipeg, 30 de novembre de 1983) va ser un jugador d'hoquei sobre gel canadenc que va competir durant les dècades de 1920 i 1930.
Amb el Winnipeg Hockey Club guanyà l'Allan Cup de 1931. El 1932 va prendre part en els Jocs Olímpics de Lake Placid, on guanyà la medalla d'or en la competició d'hoquei sobre gel.
El 1936, als Jocs de Berlín, fou entrenador de la selecció sueca i posteriorment àrbitre. El 1997 fou inclòs a l'International Ice Hockey Federation Hall of Fame.

## Referències

* 1 2 «Vic Lundquist Olympic Results». sports-reference.com. Arxivat de l'original el 15 de desembre 2012. [Consulta: 7 abril 2019].
# Léon Boëllmann

Léon Boëllmann (Ensisheim, 25 de setembre de 1862 – París, 11 d'octubre de 1897) va ser un compositor i organista francès d'origen alsacià. La seua composició més coneguda és la Suite gothique (1895), que forma part del repertori habitual per a orgue, especialment la dramàtica Toccata.

## Biografia

Boëllmann va néixer en Ensisheim, Haut-Rhin, fill d'un farmacèutic. En 1871, amb nou anys, començà a l'École de Musique Classique et Religieuse (L'École Niedermeyer) a París, on estudià amb el director Gustave Lefèvre i amb Eugène Gigout. Boëllmann guanyà allí els seus primers guardons en piano, orgue, contrapunt, fuga, cant pla i composició. Després de la seua graduació en 1881, Boëllmann fou contractat com a sub-organista a l'església Saint-Vincent-de-Paul a París, i sis anys després fou nomenat cantor i organista titular, un càrrec que conservà fins a la mort als 35 anys, probablement de tuberculosi.

## Composicions
### Orgue

* Douze pièces, Op. 16 (1890)
* Suite gothique, Op. 25 (1895)
* Deuxième suite, Op. 27 (1896)
* Les heures mystiques, Opp. 29/30 (1896)
* Ronde française, Op. 37 (arr. Choisnel)
* Offertoire sur les Noëls
* Fantaisie

### Piano

* Valse Op. 8
* Deuxième Valse, Op. 14
* Aubade, Op 15:1
* Feuillet d'Album, Op 15:3
* 2e Impromptu, Op 15:4
* Nocturne, Op. 36
* Ronde française, Op. 37
* Gavotte
* Prélude & fugue
* Scherzo-Caproce

### Cambra

* Piano Quartet in F minor, Op. 10
* Piano Trio in G major, Op. 19
* Sonata per a violoncel i piano en la menor, Op. 40

### Veu

* Conte d'amour, Op. 26 (3 melodies)

## Referències

* ↑ Felix Aprahamian, "Boëllmann, Léon," New Grove Dictionary of Music and Musicians, 2: 841.
* ↑ L'orgue fou construït per Aristide Cavaillé-Coll, un organer que es considera un dels més importants del segle dinou.
# Victor Verschueren

Victor Abel Verschueren (19 d'abril de 1893 - ?) va ser un corredor de bobsleigh i jugador d'hoquei sobre gel belga, que va competir a començaments del segle xx.
El 1924 va prendre part en els Jocs Olímpics de Chamonix, on guanyà la medalla de bronze en la prova de bobs a 4 formant equip amb Charles Mulder, René Mortiaux, Paul Van den Broeck i Henri Willems. En aquests mateixos Jocs disputà la competició d'hoquei sobre gel, en què quedà eliminat en primera ronda.

## Referències

* 1 2 «Victor Verschueren Olympic Results». sports-reference.com. Arxivat de l'original el 18 d’abril 2020. [Consulta: 3 desembre 2017].
# Lliga de la Llibertat de Lituània

La Lliga de la Llibertat de Lituània (lituà Lietuvos Laisvės Lyga, LLL) fou una organització nacionalista de Lituània fundada en la clandestinitat el 14 de juny de 1978 per Antanas Terleckas i que es donarà a conèixer el 1979 convocant una manifestació en l'aniversari del pacte Ribbentrop-Molotov. Terleckas fou condemnat a 8 anys de presó arran d'aquest fet.
Entre els seus objectius estava el restabliment de la independència de Lituània, així com la defensa de la identitat nacional, religiosa i política lituana, difonent propaganda antisoviètica. Després de l'alliberament de Terleckas el 1987, la Lliga organitzà noves manifestacions reclamant la independència lituana juntament amb la Unió de Presos Polítics i Deportats Lituans. El 16 de febrer del 1988 aplegà 10.000 persones a Vilnius. Tanmateix, des del 1989 les accions seran capitalitzades pel Sąjūdis, amb qui va col·laborar d'antuvi, però va boicotejar les eleccions al Soviet Suprem de 1990.
Entre els seus membres més destacats hi havia Algirdas Statkevičius, Jonas Gelažius i Arūnas Trukanas. El 1992 un grup de dissidents de la Lliga dirigits per Vytautas Šustauskas, va fundar la Unió per la Llibertat de Lituània. El 8 de novembre de 1995 es va registrar com a partit polític i el 2001 es va integrar en la Unió de Dreta de Lituània (Lietuvos Dešiniųjų Sąjungą), que el 2003 es fusionà amb la Unió Patriòtica - Democristians Lituans.

## Referències

* ↑ Kačerauskienė, Aldona «Lietuvos laisvės lyga: praeitis ir dabartis» (en lituà). XXI amžius, 76, 1180, 03-10-2003.
* ↑ Bugajski, Janusz. Political parties of Eastern Europe: a guide to politics in the post-Communist era. M.E. Sharpe, 2002, p. 148. ISBN 978-1-56324-676-0.
# Walter Kitchen

Walter Kitchen (Toronto, 18 de desembre de 1912 - Toronto, 18 de juliol de 1988) va ser un jugador d'hoquei sobre gel canadenc que va competir durant la dècada de 1930.
El 1936 va prendre part en els Jocs Olímpics de Garmisch-Partenkirchen, on guanyà la medalla de plata en la competició d'hoquei sobre gel.

## Referències

* ↑ «Walter Kitchen Olympic Results». sports-reference.com. Arxivat de l'original el 29 de juliol 2017. [Consulta: 18 abril 2019].
# Aeroflot

Aeroflot — Línies Aèries Russes (en rus: Аэрофло́т — Росси́йские авиали́нии), o Aeroflot (Аэрофло́т), és la línia aèria nacional de Rússia i la major de les existents al país. En el seu moment va ser també la companyia més important de la Unió Soviètica i la major del món. La seva base és l'Aeroport de Moscou-Xeremètievo a Moscou. El 2004, Aeroflot volava a 88 destinacions internacionals en 42 països. El 2003 va transportar a 5.900.000 passatgers. És membre de l'aliança SkyTeam.

## Història

Aeroflot es va formar en març de 1923 amb el nom de Dobrolet, volant entre Moscou i Odessa i entre Geòrgia i l'Àsia central. El 1929, Dobrolet es va fusionar amb la línia ucraïnesa Ukvozdutput per donar lloc a Dobroflot que, després de la seva reorganització el 1932, es va passar a nomenar amb el seu nom actual. En els anys 30 es va posar molt d'èmfasi en el desenvolupament de la xarxa interior realitzant-se molt pocs serveis internacionals.
Ja ben entrada la dècada dels 50, concretament el 15 de setembre de 1956, Aeroflot va iniciar el seu servei amb reactors a la línia Moscou-Irkutsk amb un Túpolev Tu-104. A partir de 1958, va començar a desenvolupar les seves rutes internacionals, al principi, cap a les ciutats d'Europa Occidental per, posteriorment continuar a països en vies de desenvolupament a Àsia i Àfrica. L'any 1960 va incorporar la divisió d'Aviació Polar que cobria els vols a les regions àrtiques. El seu primer servei transatlàntic va ser el 7 de gener de 1963.

## Flota

Històricament Aeroflot ha utilitzat una gran varietat d'aeronaus.

### Avions

* Antónov An-2
* Antónov An-12
* Antónov An-24
* Antónov An-26
* Antónov An-30
* Iliuixin Il-14
* Iliuixin Il-18
* Iliuixin Il-62
* Iliuixin Il-76
* Iliuixin Il-86
* Túpolev Tu-134
* Túpolev Tu-154
* Iàkovlev Iak-40
* Iàkovlev Iak-42

### Helicòpters

* Mil Mi-6
* Mil Mi-8
* Mil Mi-10K
* Kamov Ka-26

## Referències

* 1 2 3 Swanborough, Gordon; Green, William. Guía ilustrada de los aviones de línea y compañias aéreas. (en castellà). Madrid: San Martin, 1982, p. 200,201. ISBN 8471402157.
# Nigel Farage

Nigel Paul Farage és un polític britànic. Lidera el Reform UK i anteriorment el Partit de la Independència del Regne Unit (UKIP), partits que advocaven per la sortida del Regne Unit de la Unió Europea. Com a líder del partit, a vegades ha estat acusat de ser excessivament populista.
Membre fundador del UKIP el 1993, el 1999 fou escollit diputat a les eleccions al parlament europeu, i el 2006 fou escollit lider del partit, posició de la que va dimitir en novembre de 2009 per concentrar-se en les eleccions generals. Fou rellevat per Lord Pearson of Rannoch, qui va dimitir en agost de 2010 per donar pas de nou a Farage a la direcció. En 2014 va aconseguir el millor resultat en unes eleccions europees i el 2016 va ajudar a la victòria al referèndum de sortida de la UE. El 2016 va deixar la direcció, sent escollida Diane James, qui va dimitir als 18 dies, rellevada per Paul Nuttall. El desembre de 2018 va deixar el partit, i el gener de 2019 va anunciar que representaria al Partit del Brexit al parlament europeu, i el mes de març va ser escollit lider del partit després que Catherine Blaiklock dimitís. El partit no va aconseguir cap escó a les eleccions generals de 2019 i després de la sortida del Regne Unit de la Unió Europea el 31 de gener de 2020, el partit va canviar el nom a Reform UK, i en 2024 Farage va anunciar que tenia la intenció de presentar-se com a diputat a les eleccions i liderar el partit durant els propers cinc anys.

## Referències

* ↑ RTVE. «La ultraderecha condiciona el futuro político de Francia y Holanda» (en castellà). [Consulta: 14 juny 2012].
* ↑ Tacho Rufino. «La pegada del populismo emergente» (en castellà), 03-11-2011. [Consulta: 14 juny 2012].
* ↑ Gómez, Juan «Alemania sabe que necesita a Europa» (en castellà). El País [Consulta: 14 juny 2012].
* ↑ Hunt, Alex. «UKIP: The story of the UK Independence Party's rise» (en anglès). BBC, 21-11-2014. [Consulta: 10 abril 2020].
* ↑ «The Nigel Farage story» (en anglès). BBC, 04-07-2016. [Consulta: 10 abril 2020].
* ↑ «I am now sitting as an MEP for The Brexit Party in the European Parliament». Nigel Farage, 13-02-2019 [Consulta: 13 febrer 2019].
* ↑ «Nigel Farage back in frontline politics as Brexit Party leader». BBC News, 22-03-2019 [Consulta: 24 març 2019].
* ↑ Ben Quinn, Pippa Crerar. «Nigel Farage to stand for Reform UK in general election U-turn» (en anglès). The Guardian, 03-06-2024. [Consulta: 3 juny 2024].

## Enllaços externs

* Lloc web de Nigel Farage
* Lloc web del Partit de la Independència del Regne Unit (UKIP)
* Biografia CIDOB (castellà)
# Unió Liberal de Lituània

Unió Liberal de Lituània (lituà Lietuvos Liberalų Sąjunga, LLS) fou un partit polític de Lituània d'ideologia liberal fundat el 24 de novembre de 1990 per grups liberals de la Universitat de Vílnius encapçalats per Kęstutis Glaveckas, Vytautas Kvietkauskas, Bronislovas Lubys, Rimvydas Valatka i Eduardas Vilkas. encara que molts d'ells col·laboraren amb el Sajūdis. A les eleccions legislatives lituanes de 1992 només va obtenir el 2,1% dels vots i no assolí representació parlamentària. Més sort va tenir a les eleccions legislatives lituanes de 1996, a les que va obtenir 25.279 vots (l'1,84%) i un escó. Alhora, a les eleccions municipals de 1997 obté representació a 18 municipis i participa en el govern municipal de Vílnius.
El 1999 és nomenat president del partit Rolandas Paksas i a les eleccions de 2000 va obtenir 253.823 vots (el 17,25%) i 33 escons, el partit amb més diputats, i el seu líder fou nomenat primer ministre de Lituània. El 2001 Paksas deixà el partit i fou nomenat president Eugenijus Gentvilas. El 2003 es va fusionar amb la Unió del Centre de Lituània per a fundar la Unió Centrista i Liberal.

## Líders del partit

* 1990 – Vytautas Radžvilas
* 1993 – Šarūnas Davainis
* 1995 – Ginutis Vencius
* 1996 – Eugenijus Gentvilas
* 1999 – Rolandas Paksas
* 2001 – Eugenijus Gentvilas
# Werner Lohrer

Werner Lohrer (Arosa, 4 de març de 1917 - Grisons, 1991) va ser un jugador d'hoquei sobre gel suís que va competir entre les dècades de 1930 i 1950. Era germà del també jugador d'hoquei sobre gel Heini Lohrer.
El 1948 va prendre part en els Jocs Olímpics de Sankt Moritz, on guanyà la medalla de bronze en la competició d'hoquei sobre gel. En el seu palmarès també destaquen tres lligues suïsses, el 1951, 1952 i 1953, amb l'EHC Arosa. Posteriorment fou àrbitre i jugador de cúrling.

## Referències

* 1 2 3 4 «Olympedia – Werner Lohrer». [Consulta: 14 març 2023].